Banyu Pinaruh sajeroning umat hindu kategesin mawit saking kekalih kruna inggih punika saking kruna banyu mateges toya, miwah pinaruh mateges pangweruh (pengetahuan). Cutetnyané banyu pinaruh punika kaselehin pinaka toyan kaweruhan sané setata membah tan telas.
Ring rahinané puniki, nepet Redité Paing wuku Sinta, akéh kramané sami ngawit sadurung endag surya sampun matangi tur sayaga melukat sareng kulawarga sané prasida kalaksanayang ring jero soang-soang miwah ring genah lianan jangkep antuk sarana sané kabuatang anggén melukat banyu pinaruh. Kramané melukat malarapan masiram ngrisikin raga miwah keramas saking sekala, yéning saking niskala banyu pinaruh mateges ngicalang mala, leteh sané neket ring angga sariran manusa pinih utamanyané sané neket sajeroning pikayunan sadurung mawali pacang kadagingin pangweruhan.
Sajeroning melukat, krama sané magenah ring pegunungan minakadi ring Karangasem makanten ri kala mabanyu pinaruh sering melukat ring klebutan-klebutan toya (tirtha), telaga miwah tukad sané nampek. Yéning krama sané magenah ring wewengkon sané nampek sareng segara minakadi Dénpasar, Badung, Klungkung miwah sané tiosan nglaksanayang banyu pinaruh ring pasisi. Simbolisasi nglaksanayang banyu pinaruh ring tukad negesang pangweruhan sané sampun kaplajahin ri kala rahinan Saraswati prasida antar membah, yéning simbolisasi nglaksanayang banyu pinaruh ring segara negesang pangweruhan punika prasida ngawinang kaweruhan manusa sayan limbak tur nglebur sakancan tambeté (awidya), simbolisasi banyu pinaruh ring klebutan toya nyihnayang pangweruhan punika kaptiang mangda dados sakadi sumber pencerahan, majeng kahuripan krama miwah déwék ngraga kawigunayang sajeroning paindikan sané becik lan dharma.
ban_Latn ban_Latn ban_Latn